Dostál, Ondrej, poslanec NR SR (2020-04-22):
Vážený pán minister, vážená pani spravodajkyňa, pán podpredseda, kolegyne, kolegovia, budem stručný. Chcem sa len poďakovať ministerstvu financií za to, že zapracovalo do návrhu zákona body, ktoré sa týkali asignácie dvoch percent zo zaplatenej dane, a teda jej použitie na osobitné účely. Sú to veci, o ktorých sme hovorili pri schvaľovaní návrhu zákona. Ja som vtedy uvažoval, že by som predložil pozmeňujúce návrhy, ale po dohode s ministerstvom sme teda pristúpili k riešeniu, že ministerstvo zapracuje tie veci z vlastnej vôle do novely, ktorá mala prísť skoro, a teda prichádza, prichádza, prichádza načas, aby sa to ešte stihlo. Konkrétne ide o dve veci. Ide o to, že umožňujeme mimovládnym organizáciám ako prijímateľom dvoch percent, aby tieto prostriedky použili aj na riešenie následkov pandémie. To sme urobili už samotným schválením zákona, ale tam to bolo limitované iba na obdobie pandémie. Ja som sa snažil presadiť, aby to bolo prinajmenšom do konca tohto roka, lebo tie dôsledky pandémie budú pretrvávať aj po tom, čo skončí krízová situácia a mimoriadny stav alebo núdzový stav. Ministerstvo to poňalo ešte veľkorysejšie, a teda dalo tam ten limit alebo lehotu až do konca budúceho roka, lebo pravdepodobne alebo takmer určite bude čo riešiť v súvislosti s pandémiou a jej dôsledkami na hospodársky, sociálny, zdravotný život na Slovensku ešte veľmi dlho. Takže za toto ďakujem. A rovnako ďakujem aj za tú možnosť presunu použitia dvoch percent, ktoré boli získané v predchádzajúcom kalendárnom roku a ktoré podľa tej základnej právnej úpravy by mali mimovládne organizácie použiť do konca tohto kalendárneho roku. Ale v tomto období je limitovaná a obmedzená výrazne činnosť nielen podnikateľských subjektov, nielen úradov, nielen zamestnávateľov, nielen živnostníkov, ale aj mimovládnych organizácií, ktoré vzhľadom na obdobie pandémie nemôžu realizovať svoje aktivity v tom plánovanom rozsahu, a teda mnohé by mohli mať, ak bude táto situácia pretrvávať, ešte ďalšie týždne až mesiace. Mnohé z tých organizácií by mohli mať problém použiť prostriedky, ktoré získali z dvoch percent, do konca kalendárneho roku, a preto teda vítam, že sa podarilo, podarilo zahrnúť do návrhu zákona to, že ich, že tam sa posúva opäť tá lehota, že ich môžu použiť aj v priebehu kalendárneho roka. A do pozornosti dávam, že podobným spôsobom to možno bude potrebné a vhodné urobiť aj s prostriedkami, ktoré prijímatelia dvoch percent získajú v tomto kalendárnom roku, a to teda nie vzhľadom na tú situáciu, lebo predpokladám, že budúci rok už nebude, nebude pandémia, ale teda vzhľadom na posun daňových priznaní, keďže tie dve percentá sú naviazané na to, že ľudia podávajú daňové priznania a keď ich budú podávať alebo ich nepodávali 31. marca, ale budú ich, budú ich podávať v septembri alebo až v decembri, tak opäť môžu mať tie organizácie problém minúť všetky potrebné prostriedky do konca budúceho roku. Tak tam bolo by dobré, keby, keby sme uvažovali o nejakom riešení, ktoré by aj tam znamenalo posun povedzme o jeden rok. Ale teda komunikoval som aj s predstaviteľmi ministerstva financií a dostal som informáciu, že komunikujú s tretím sektorom, a teda plánujú aj túto otázku riešiť. Takže za toto ďakujem tretíkrát vopred. Ďakujem.